Staatskapingsverslag: Des van Rooyen onttrek interdik-aansoekDes van Rooyen. Foto: GCIS Des van Rooyen, minister van samewerkende regering en tradisionele sake, het sy aansoek teruggetrek vir ŉ interdik om te keer dat die voormalige openbare beskermer (OB) se verslag oor sogenaamde staatskaping openbaar gemaak word. Pres. Jacob Zuma en Van Rooyen het verlede week twee afsonderlike hofaansoeke teen die voormalige OB, adv. Thuli Madonsela, ingedien. Van Rooyen se aansoek is op 14 Oktober in die hooggeregshof in Pretoria ingedien, om die magte van die OB uit te daag nadat hy opdrag gekry het om sekere vrae te beantwoord. Die regter het voorgestel ŉ bewaringsbevel word uitgereik en dat ŉ aansoek dan later ingedien kan word dat die nuwe OB, Busisiwe Mkhwebane, dit moet bekend maak. Die aansoek sou 1 November hervat. Volgens berigte het Van Rooyen egter Vrydag die aansoek teruggetrek. In ŉ kennisgewing aan die hooggeregshof het hy gesê die voorsetting van die aansoek sou geen doel dien nie, aangesien die verslag geen ongunstige bevindings teen hom bevat nie. Zuma sin aansoek gaan steeds op 1 November voort. Mkhwebane het intussen gesê sy laat die besluit, of Madonsela se verslag openbaar gemaak mag word, aan die hooggeregshof oor. Sy het ook aangedui sy gaan nie Zuma se aansoek teenstaan nie. Madonsela se verslag bevat haar bevindings ná ŉ ondersoek oor bewerings dat die Gupta-familie ŉ uitgebreide invloed op die regering se besluite het met hul beweerde betrokkenheid by die aanstelling van kabinetsministers en raadslede van staatsbeheerde maatskappye, asook die familie se beweerde onbehoorlike en moontlik korrupte invloed op die toekenning van tenders en lisensies aan maatskappye wat bande het met die familie.